Bussikuljettajan mukaan Amandan vaatetus oli vastoin bussiyhtiön pukeutumismääräyksiä.

Kuljettajan mukaan Amandalla oli liian vähän päällä. (Kuvituskuva) Inka Soveri

Malmössä oli viime perjantaina 27 astetta lämmintä, ja 19-vuotias Amanda Hansson oli pukeutunut sään mukaan. Nuorella naisella oli päällään sortsit ja toppi.

Bussiin Amandalle ei kuitenkaan ollut asiaa. Kuskin mukaan Amandan vaatetus oli vastoin bussiyhtiön pukeutumismääräyksiä: liikaa paljasta ihoa oli näkyvissä.

– Kysyin mitä seksististä soopaa hän suolsi, mutta hän vain jatkoi ja sanoi, että minun pitäisi pukea lisää vaatetta päälleni, Amanda kertoi Kvällspostenille.

Kuljettajan toiminta on herättänyt huomiota ja pakottanut Skånen julkisesta liikenteestä vastaavan yrityksen Skånetrafikenin ja bussiyhtiö Nobinan toimimaan. Skånetrafiken ja Nobina ovat jo esittäneet anteeksipyyntönsä Amandalle. Kuljettaja on myös hyllytetty tehtävistään tutkinnan ajaksi.

– Jokin meni pieleen. Tietysti matkustajat ovat tervetulleita busseihin ja juniimme sorteissa ja topeissa, Skånetrafikenin liikennejohtaja Linus Erixon kirjoitti Twitterissä.

– Voin vahvistaa, ettei kuljettajan toiminta perustunut uskonnollisiin tai poliittisiin syihin, Erixon sanoi.